PR9 อวดงบปี 65 กำไรนิวไฮ 568 ล้าน อานิสงส์ “เปิดเมือง” ดันยอดผู้ป่วยเพิ่ม
PR9 โชว์ผลประกอบการปี 65 ทำนิวไฮกำไรสุทธิ 567.6 ล้านบาท รับอานิสงส์เปิดประเทศ ยอดผู้ป่วยใน-นอกเพิ่มพร้อมตั้งเป้าขยายตลาดใน กัมพูชา, พม่า, ลาว อัพฐานลูกค้าเพิ่ม ดันรายได้ปี 66 แตะ 4,600 ล้านบาท
PR9 โชว์งบปี 65 ทำนิวไฮ กวาดกำไรสุทธิ 567.6 ล้านบาท ตั้งเป้ารายได้ปี 66 แตะ 4.6 พันลบ.
22 ก.พ. 2566

นพ.เสถียร ภู่ประเสริฐ รองประธานกรรมการและกรรมการผู้อำนวยการ บริษัท โรงพยาบาลพระรามเก้า จำกัด (มหาชน) หรือ PR9 เปิดเผยถึงผลประกอบการปี 65 บริษัทมีกำไรสุทธิ 567.6 ล้านบาท เติบโต 127.8% เทียบกับช่วงเดียวกันของปี 64 ที่มีกำไรสุทธิ 249.2 ล้านบาท และมีรายได้รวม อยู่ที่ 4,150.5 ล้านบาท เพิ่มขึ้น 1,124.5 ล้านบาท เติบโต 37.2% เทียบกับช่วงเดียวกันของปี 2564 ที่มีรายได้รวม 3,026.0 ล้านบาท
ขณะที่ผลประกอบการไตรมาส 4/65 บริษัทมีรายได้รวม 1,116.4  ล้านบาท เพิ่มขึ้น 172.5ล้านบาท หรือเติบโต 18.3% จากช่วงเดียวกันปีก่อน ที่มีรายได้รวมอยู่ที่ 943.9 ล้านบาท  และมีกำไรสุทธิ 138.8 ล้านบาท หรือเติบโต 19.7% จากช่วงเดียวกันปีก่อนที่ทำไว้ 116.0 ล้านบาท
ทั้งนี้ผลประกอบการทั้งปี 65 ที่เติบโตอย่างโดดเด่นทำนิวไฮทั้งรายได้และกำไร มีปัจจัยสนับสนุนมาจากกลุ่มคนไข้ในประเทศกลับมาใช้บริการปกติและเพิ่มขึ้นอย่างต่อเนื่อง โดยเฉพาะไตรมาส 4/65 เป็นช่วงไฮซีซั่นของธุรกิจโรงพยาบาล เพราะเป็นช่วงที่มีวันหยุดยาว และถึงรอบการเช็คสุขภาพประจำปี รวมถึงการเสริมความงาม, การทำเลสิค ส่งผลให้เคสผ่าตัดขยายตัวเพิ่มขึ้น
ประกอบกับคนไข้ต่างชาติกลับมารักษามากขึ้น โดยเฉพาะชาวจีนและ CLMV จากการที่ไทยเปิดประเทศอย่างเป็นทางการส่งผลให้ต่างชาติเริ่มบินกลับเข้ามารับการรักษาโรคซับซ้อน อาทิ โรคไต, หัวใจ , มะเร็ง, เบาหวาน ไทรอยด์ เป็นต้น ด้วยความเชื่อมั่นด้านคุณภาพการรักษา จากบุคลากรทางการแพทย์ที่มีความชำนาญการและเครื่องมือแพทย์ที่ทันสมัยของ PR9 โดยสัดส่วนคนไข้ต่างชาติอยู่ที่ 13% และสัดส่วนคนไข้ในประเทศอยู่ที่ 87%
สำหรับแผนการดำเนินงานปี 66 บริษัทยังเดินหน้ามุ่งเน้นสร้างการเติบโต ผ่านกลยุทธ์จากการมุ่งเน้นการขยายตลาดต่างประเทศ อาทิ กัมพูชา, พม่า และลาว มากขึ้น พร้อมทั้งบริษัทอยู่ระหว่างทยอยรีโนเวทแผนกผู้ป่วยทั่วไปของอาคาร A ชั้น 2 เพื่อเพิ่มความทันสมัยและศักยภาพพื้นที่การให้บริการสำหรับรองรับผู้ป่วยนอก (OPD) และผู้ป่วยใน (IPD) ที่มีแนวโน้มขยายตัว
ขณะเดียวกันบริษัทวางแผนปรับพื้นที่ชั้น 1 อาคาร A เพื่อเปิดให้บริการผู้ป่วยชาวต่างชาติ “International Center” เพิ่มเติมด้วย ซึ่งเบื้องต้นคาดว่าหลังจากรีโนเวทเฟสแรกเริ่มเปิดให้บริการช่วงกลางปี 66 เป็นต้นไป
“บริษัทเชื่อมั่นว่าแผนการดำเนินงานปี 66 ที่วางไว้ จะส่งผลให้การเติบโตรายได้เป็นไปตามเป้าหมายที่ตั้งเป้าเติบโต 12% จากปี 65 หรืออยู่ที่ระดับ 4.6 พันล้านบาท และแม้ว่ารายได้ Covid ไม่มีมากนัก แต่ยังมีรายได้ส่วนอื่น ๆ เข้ามาเสริม เช่น รายได้จากผู้ป่วย Long Covid, รวมถึงรายได้จากผู้ป่วยต่างชาติมีทิศทางปรับตัวที่ดี โดยเฉพาะผู้ป่วยจาก CLMV และจากการขยายฐานลูกค้าต่างชาติที่อาศัยอยู่ในไทย (Expat) เพิ่มขึ้น” นพ.เสถียร กล่าวปิดท้าย